
AZ ÉLELMISZER-PAZARLÁS ÉS -VESZTESÉG CSÖKKENTÉSÉT CÉLZÓ NORMATÍV RENDELKEZÉSEK AZ EURÓPAI UNIÓBAN, KÜLÖNÖS TEKINTETTEL ROMÁNIÁRA

Az élelmiszer-hulladék és élelmiszer-veszteség globális probléma, amely az elmúlt években a
közvélemény és a jogalkotás fókuszába került. A kutatási téma vizsgálatát szakmai szempontból a
társadalmi szükségesség indokolja: az élelmiszer-biztonság, élelmezési láncok védettsége, az
élelemiszer-hulladék visszaszorítására vonatkozó uniós jogszabályi háttér, illetve ennek nemzeti
jogrendekbe való átültetése jogi szempontból is prioritást képez. E terület érdekességét az adja,
hogy több tudományterületet ötvöz, ugyanis mind a jogszabályi háttér változása, mind a
környezettudományi kutatások legújabb eredményei befolyásolják, aktualitását pedig a
folyamatban lévő nemzetközi szabályozás kialakítása képezi.
Jelen munka összegzi az élelmiszer-hulladék és -veszteség hátterében álló okokat, tekintettel a jogi
akadályokra is, továbbá bemutatja a nemzeti és európai jogalkotók által jelzett legújabb kilátásokat
ennek mérséklésére vagy korlátozására. Célja a következő kérdések megválaszolása: Hogyan épül
be az élelmiszer-hulladék csökkentése az európai szakpolitikákba? Mekkora hangsúlyt fektet
Románia a probléma megoldására? Alkalmas-e a jelenlegi nemzeti szabályozás az uniós
tagállamként vállalt kötelezettségek teljesítésére? Melyek lehetnek a leghatékonyabb gyakorlati
intézkedések?



